[pic] | COMISIA COMUNITĂŢILOR EUROPENE |

Bruxelles, 21.9.2007

COM(2007) 553 final

COMUNICAREA COMISIEI

Raportul anual privind punerea în aplicare a Regulamentului (CE) nr. 866/2004 al Consiliului din 29 aprilie 2004 şi situaţia rezultată în urma aplicării sale

COMUNICAREA COMISIEI

Raportul anual privind punerea în aplicare a Regulamentului (CE) nr. 866/2004 al Consiliului din 29 aprilie 2004 şi situaţia rezultată în urma aplicării sale

Introducere

Regulamentul (CE) nr. 866/2004 al Consiliului din 29 aprilie privind regimul stabilit în temeiul dispoziţiilor articolului 2 din Protocolul nr. 10 din Actul de aderare[1] (denumit în continuare Regulamentul privind linia verde – RLV) prevede la articolul 11 alineatul (1): „ Comisia prezintă un raport anual Consiliului, cel târziu la un an de la data intrării în vigoare a prezentului regulament, cu privire la punerea în aplicare a prezentului regulament şi la situaţia rezultată prin aplicarea acestuia. Dacă este necesar, raportul va fi însoţit de propuneri corespunzătoare de modificare ”.

Regulamentul privind linia verde este în vigoare de la 1 mai 2004. Acesta stabileşte condiţiile de aplicare a dispoziţiilor dreptului UE libertăţii de circulaţie a mărfurilor şi persoanelor peste linia de demarcație care separă zonele din Republica Cipru în care Guvernul Republicii Cipru nu exercită un control efectiv, de zonele în care guvernul respectiv exercită un astfel de control.

Acest raport acoperă perioada 1 mai 2006-30 aprilie 2007.

1. MăSURI DE PUNERE ÎN APLICARE

La 4 mai 2007, imediat după încheierea perioadei analizate de raport, Comisia a adoptat o decizie de ridicare a interdicțiilor privind circulația anumitor produse de origine animală în insula Cipru, în conformitate cu Regulamentul (CE) nr. 866/2004 al Consiliului, și de stabilire a condițiilor privind circulația produselor respective. Decizia Comisiei stabileşte condiţiile privind comerţul cu miere şi peşte proaspăt peste linia verde[2].

2. TRECEREA LINIEI DE DEMARCAţIE DE CăTRE PERSOANE

Potrivit articolului 2 din Regulamentul privind linia verde, Republica Cipru „ supune controalelor toate persoanele care trec linia de demarcaţie, în vederea combaterii imigraţiei ilegale a resortisanţilor din ţările terţe, identificării şi prevenirii oricăror ameninţări la adresa ordinii şi siguranţei publice. Aceste controale se efectuează, de asemenea, asupra vehiculelor şi obiectelor aflate în posesia persoanelor care trec linia de demarcaţie ”, în timp ce articolul 3 prevede că „ Republica Cipru efectuează supravegherea efectivă de-a lungul liniei de demarcaţie, în aşa fel încât să descurajeze persoanele să se sustragă controalelor la punctele de trecere ”.

2.1. Trecerea liniei la punctele de trecere

Regulamentul prevede un cadru juridic stabil privind libera circulaţie a ciprioţilor, a altor cetăţeni UE şi a resortisanţilor ţărilor terţe care trec linia verde la punctele de trecere. Conform datelor disponibile, 788 823 ciprioţi greci au trecut din zonele controlate de guvern în partea de nord a Ciprului şi 1 348 215 ciprioţi turci au trecut din nordul Ciprului în zonele controlate de guvern în timpul perioadei de raportare. În primele şase luni ale perioadei de raportare, 812 756 ciprioţi turci au trecut în total linia verde, în a doua jumătate a acestei perioade, numărul a scăzut la 535 459, o reducere de peste 30%[3][4]. Numărul personalului de poliţie cipriot care lucrează direct la punctele de trecere a fost mărit de la 54 (2005) la 61 (2006).

Nu au fost semnalate incidente majore cu privire la trecerea zilnică a persoanelor la punctele de control. Comisia a primit plângeri sporadice de la cetăţeni UE privind controalele stânjenitoare asupra persoanelor şi confiscarea de documente personale la punctele de trecere. Codul Vamal al Republicii Cipru permite, inter alia , agenţilor vamali să perchiziţioneze persoanele, să reţină sau să confişte bunuri şi să aresteze fără mandat judecătoresc orice persoană care, potrivit constatării ofiţerului vamal, comite sau încearcă să comită oricare dintre infracţiunile prevăzute de legislaţia vamală sau de altă natură, pasibile de pedeapsa cu închisoarea, inclusiv în cazul suspiciunii de comitere a infracţiunii de cumpărare sau folosire ilegală a proprietăţilor ciprioţilor greci în partea de nord a Ciprului.

În octombrie 2006, Parlamentul Republicii Cipru a adoptat o modificare a Codului Penal prin care utilizarea ilegală (inclusiv închirierea) a unor astfel de proprietăţi se sancţionează cu pedeapsa de şapte ani de închisoare[5]. Ţinând seama că aproximativ 78% din proprietatea privată în partea de nord a Ciprului aparţine grecilor ciprioţi, această modificare a provocat îngrijorare în cadrul comunităţii turcilor ciprioţi. Linia de conduită pe care par să o urmeze autorităţile Republicii Cipru este aceea de a nu aplica respectiva modificare legislativă la cetăţenii ciprioţi turci obişnuiţi, ceea ce creează insecuritate juridică. Impactul acestei legi asupra trecerilor liniei de demarcaţie de către ciprioţii turci va trebui să fie monitorizat îndeaproape.

2.2. Migraţia ilegală peste linia verde

Numărul de resortisanţi ai ţărilor terţe care trec ilegal linia verde rămâne un aspect de preocupare gravă. Analiza cifrelor furnizate de poliţia Republicii Cipru indică faptul că, dintre totalul persoanelor care au trecut linia verde în mod ilegal, 36,4%[6] aveau în mod evident o viză a Turciei pe paşaport[7]. Poliţia Republicii Cipru a raportat că principalele ţări de origine a imigranţilor ilegali sunt Siria (46,3%) şi Iran (9,2%).

Potrivit datelor transmise de autorităţile Republicii Cipru, numărul total al imigranţilor ilegali deţinuţi după trecerea liniei verzi a crescut de la 725 în 2002 la 3796 în 2003 şi 5287 în 2004, după care a scăzut din nou la un nivel de 5191 în 2005 şi 3778 în 2006. Poliţia cipriotă a informat că, pe parcursul perioadei de raportare, 2844 imigranţi ilegali (peste 97% din numărul total al imigranţilor ilegali reţinuţi) au intrat în zonele controlate de guvern peste linia verde, în timp ce 2% au intrat prin zona orientală de suveranitate a Regatului Unit (SBA orientală) şi mai puţin de 1% au intrat direct pe teritoriul controlat de guvern[8]. Estimările poliţiei cipriote cu privire la ruta de acces în zonele controlate de guvern se bazează pe:

- documente;

- declaraţii ale imigranţilor înşişi;

- prezumţii întemeiate pe ţara de origine (poliţia cipriotă consideră că toţi imigranţii din anumite ţări, de exemplu Pakistan şi Siria, intră în zonele controlate de guvern prin nordul Ciprului, datorită legăturilor care sunt considerate strânse, cu Turcia)[9].

Conform poliţiei din Cipru, majoritatea imigranţilor ilegali depun apoi cerere de azil (numărul solicitanţilor de azil a crescut de la 950 în 2002, la 4410 în 2003 şi la 9860 în 2004, scăzând apoi la 7746 în 2005 şi 4545 în 2006).

Printre motivele acestei scăderi atât a numărului de resortisanţi ai ţărilor terţe care trec ilegal linia verde cât şi al solicitanţilor de azil se numără:

- o mai bună cooperare între poliţia Republicii Cipru, UNPOL, UNFICYP şi Garda naţională cipriotă;

- intensificarea supravegherii liniei verzi cu elicoptere[10] şi cu personalul secţiilor locale de poliţie şi al departamentului pentru străini şi imigraţie din inspectoratul general al poliţiei;

- buna cooperare cu autorităţile SBA orientale, intensificarea, începând din noiembrie 2006, a activităţii acesteia în vederea reducerii imigraţiei ilegale şi a contrabandei cu mărfuri şi a numărului ridicat de persoane întoarse deja de la locul la care au încercat să intre pe teritoriu;

- schimbul de informaţii şi îmbunătăţirea cooperării între autorităţile SBA şi comunitatea ciprioţilor turci.

Comunitatea ciprioţilor turci a început să accepte reîntoarcerea unui număr important de imigranţi ilegali deţinuţi în SBA orientală în vecinătatea liniei verzi. Din cei aproximativ 100 de imigranţi ilegali deţinuţi în SBA orientală, aproximativ jumătate au fost reprimiţi de către ciprioţii turci, iar ceilalţi au fost transferaţi autorităţilor Republicii Cipru în temeiul unui Memorandum de înţelegere.

Având în vedere faptul că numărul de imigranţi ilegali continuă să fie îngrijorător de ridicat, Comisia este de părere că este necesară întărirea suplimentară imediată a supravegherii de către Republica Cipru a liniei de demarcaţie, între punctele de trecere ale acesteia, în conformitate cu articolul 3 din Regulamentul privind linia verde. Comisia a întreţinut un dialog constructiv cu autorităţile relevante ale Republicii Cipru la nivel de lucru. Au fost ţinute câteva reuniuni în Cipru şi a fost organizat un atelier de lucru la Bruxelles în mai 2007, care s-au concentrat în special pe problema migraţiei ilegale peste linia verde, oferind ocazia discutării măsurilor ce trebuie luate în viitorul apropriat.

Cu această ocazie, reprezentanţii Republicii Cipru au pus la curent Comisia cu privire la măsurile luate de la ultimul atelier de lucru din decembrie 2005. Printre aceste măsuri s-au numărat amplificarea cooperării cu UNFICYP, UNPOL, autorităţile SBA şi Garda naţională cipriotă, utilizarea elicopterelor şi a personalului secţiilor locale de poliţie şi al departamentului pentru străini şi imigraţie din cadrul inspectoratul general al poliţiei în vederea supravegherii liniei verzi, astfel cum s-a menţionat anterior. În ceea ce priveşte solicitanţii de azil, atractivitatea posibilităţilor de angajare s-a redus, iar examinarea cererilor lor de azil a fost accelerată.

În ceea ce priveşte supravegherea liniei verzi, Republica Cipru manifestă reticenţă faţă de luarea oricărei măsuri care ar putea conferi liniei verzi aparenţa unei frontiere externe. Prin urmare, nu a fost achiziţionat şi nu se prevede achiziţionarea niciunui echipament suplimentar de supraveghere a liniei verzi, iar numărul personalului din afara punctelor de trecere, care se ocupă cu fluxurile migratoare ilegale (inclusiv poliţia) nu a fost sporit. Contrar intenţiilor Republicii Cipru semnalate în raportul de anul trecut privind linia verde, nu au fost introduse norme mai restrictive privind emiterea de vize de către Republica Cipru şi nu a fost înfiinţat un nou centru de detenţie a imigranţilor ilegali.

Comisia recomandă autorităţilor Republicii Cipru să ia fără întârziere măsuri concrete pentru a se conforma obligaţiilor pe care le au în conformitate cu Regulamentul privind linia verde, inclusiv în vederea participării viitoare a Ciprului la spaţiul Schengen. Chiar dacă linia verde nu constituie o frontieră externă, obligaţiile Republicii Cipru de supraveghere a liniei verzi în partea controlată de guvern ar trebui să fie îndeplinite efectiv, minimizând în acelaşi timp orice obstacol în calea contactelor între cele două comunităţi.

3. TRECEREA LINIEI DE DEMARCAţIE DE CăTRE MăRFURI

3.1. Valoarea comerţului

În conformitate cu articolul 8 din Regulamentul (CE) nr. 1480/2004 al Comisiei[11], Camera de Comerţ Cipriotă Turcă (denumită în continuare CCCT) a raportat lunar natura, volumul şi valoarea mărfurilor pentru care a emis documente însoţitoare.

În cadrul rapoartelor lunare transmise Comisiei, autorităţile Republicii Cipru au comunicat, de asemenea, natura, volumul şi valoarea mărfurilor care au trecut linia de demarcaţie. Aceste rapoarte au inclus mărfurile care au intrat în zonele controlate de guvern prin punctele de trecere Pergamos şi Strovilia , aflate sub autoritatea SBA orientale.

Potrivit rapoartelor CCCT, valoarea totală a bunurilor pentru care au fost emise documente însoţitoare pe parcursul perioadei de raportare, s-a ridicat la 4 806 100 euro, în timp ce valoarea mărfurilor care au fost într-adevăr comercializate a fost de aproximativ 3 380 805 euro[12]. În ceea ce priveşte diferenţa substanţială între cifrele raportate, Comisia a fost informată că documentele însoţitoare au fost emise uneori pentru o cantitate estimată, şi nu exactă, de mărfuri şi că, prin urmare, cantitatea precum şi valoarea mărfurilor care au trecut în cele din urmă linia de demarcaţie au fost mai mici decât cifrele menţionate în documentele însoţitoare. Mai mult, transporturile de marfă au fost uneori anulate[13]. În plus, Comisia a fost informată de către CCCT că documentele însoţitoare nu au fost întotdeauna prezentate sau verificate la momentul în care mărfurile au trecut linia de demarcaţie. În ceea ce priveşte acest din urmă aspect, autorităţile Republicii Cipru au confirmat faptul că fiecare transport de mărfuri este controlat, dar au arătat că, în orice caz, este obligaţia comerciantului de a prezenta documentele însoţitoare, şi nu a autorităţilor de a le solicita.

În comparaţie cu perioada de raportare precedentă, cifrele indică o creştere importantă a valorii totale a mărfurilor care trec linia verde. Conform rapoartelor furnizate de autorităţile Republicii Cipru, valoarea comercială totală a mărfurilor care au trecut efectiv linia de demarcaţia aproape că s-a dublat, ajungând la aproximativ 3 380 805 euro, în comparaţie cu 1 734 770 euro în perioada de raportare precedentă.

Deşi acest aspect nu intră în domeniul de aplicare al RLV, se poate observa faptul că schimburile comerciale din zonele controlate de guvern către partea de nord a Ciprului s-au ridicat la valoarea de 1 027 688 în perioada de raportare, în comparaţie cu 442 408 euro în cea precedentă, conform cifrelor Camerei de Comerţ şi Industrie a Ciprului. Prin urmare, deşi s-a depăşit dublul comerţului din zonele controlate de guvern către cele din partea de nord a Ciprului faţă de perioada anterioară, acesta s-a ridicat la doar aproximativ o treime din comerţul efectuat în direcţia opusă. Comunitatea cipriotă turcă aplică un sistem de licenţe care, în principiu, „reproduce” restricţiile din Regulamentul privind linia verde. Spre exemplu, se acceptă doar mărfurile originare din zonele controlate de guvern, se cere eliberarea de documente însoţitoare de către Camera de Comerţ şi Industrie a Ciprului şi nu se permite trecerea produselor de origine animală sau a animalelor vii peste linia verde. Unele derogări au fost acordate pe baza unor criterii neclare şi ad hoc.

3.2. Tipul de mărfuri

Cifrele privind tipul de mărfuri tranzacţionate indică un număr limitat de produse noi care au trecut linia de demarcaţie în zonele controlate de guvern. Noile tipuri de produse nu au contribuit la o creştere semnificativă a comerţului.

Legumele, produsele din lemn şi mobilierul au constituit principalele categorii de produse tranzacţionate[14], la fel ca în perioada de raportare precedentă.

În cadrul perioadei de raportare, cu o singură excepţie, schimburile comerciale peste linia verde au avut ca destinaţie doar interiorul insulei. La 30 aprilie 2007, un transport de deşeuri de aluminiu a trecut linia verde şi a fost, ulterior, expediat către Regatul Unit. După efectuarea unui transport de Cyprus Delights (produse de cofetărie) din decembrie 2005, acest transport a reprezentat doar al doilea exemplu de mărfuri care au trecut linia verde şi au constituit ulterior obiectul unei tranzacţii intracomunitare cu un alt stat membru.

3.3. Neregularităţi semnalate

Din mai 2006, au fost semnalate şase cazuri de neregularităţi în care nu s-a permis mărfurilor să treacă linia verde. În patru din aceste cazuri, nu s-au respectat cerinţele privind marcajele produselor, iar în două cazuri nu au fost prezentate documente însoţitoare.

3.4. Evoluţii pozitive în privinţa circulaţiei mărfurilor

Trebuie remarcate anumite evoluţii pozitive care au avut loc pe parcursul perioadei de raportare şi care au eliminat în mod progresiv unele bariere care limitau în trecut comerţul peste linia de demarcaţie. Aceste evoluţii includ:

- Organizarea de mese rotunde lunare ale celor trei camere de comerţ (Camera de Comerţ şi Industrie a Ciprului – CCIC, CCCT şi Camera de Industrie Turco-Cipriotă – CITC) sub auspiciile proiectului EDGE (Dezvoltarea şi creştere economică în favoarea întreprinderilor) finanţat de USAID, cu scopul de a încerca găsirea de soluţii tehnice şi practice pentru problemele existente în comerţul peste linia verde.

- „Reţeaua Producătorilor din Cipru” ( Cyprus Producer Network ), o reţea a producătorilor ciprioţi turci şi greci, este înfiinţată cu scopul de a întări cooperarea şi colaborarea, precum şi de a furniza asistenţă tehnică, formare şi consiliere pentru a diminua din constrângerile existente în comerţul peste linia verde. Acest proiect, care a primit recent finanţare din partea UNDP-ACT, urmăreşte de asemenea să amelioreze cooperarea şi colaborarea dintre camerele de comerţ participante (CITC, CCCT şi CCIC).

3.5. Obstacole şi dificultăţi persistente în ceea ce priveşte circulaţia bunurilor

În ciuda acestor evoluţii pozitive, persistă numeroase obstacole în calea comerţului peste linia verde.

Vehiculele comerciale cipriote turce, în special camioanele şi autobuzele, nu pot încă să circule liber în insulă. Republica Cipru nu acceptă certificatele de inspecţie tehnică periodică a vehiculelor comerciale[15] sau permisele de conducere profesioniste[16] eliberate de comunitatea cipriotă turcă (deşi acceptă certificatele de inspecţie tehnică pentru autovehiculele de pasageri). Guvernul propusese legislaţie care urmărea facilitarea transportului de marfă peste linia verde de către camioanele cipriote turce. În urma protestelor organizaţiei şoferilor de camion ciprioţi greci, Parlamentul nu a luat vreo decizie privind această chestiune de către, nici în mandatul legislativ precedent şi nici în cel actual. Autorităţile Republicii Cipru furnizează însă sprijin sub diferite forme ciprioţilor turci, pentru a facilita acestora utilizarea serviciilor proprii ale guvernului. Ministerul Comunicaţiilor şi Lucrărilor, de exemplu, are un angajat cipriot turc care, printre alte sarcini, are rol de interpret în cadrul examenelor pentru permisul de conducere şi se ocupă de publicarea anunţurilor în ziarele cipriote turce. Cu toate acestea, răspunsul şoferilor de camion ciprioţi turci este limitat. O abordare mai liberală din partea autorităţilor Republicii Cipru ar permite intensificarea cooperării economice dintre cele două comunităţi, de o parte şi de alta a liniei verzi.

Comisia a primit unele plângeri din partea comercianţilor ciprioţi turci privind întârzieri desfăşurarea procedurii de autorizare a mărfurilor care trec linia de demarcaţie, în special a transporturilor de cartofi. Autorităţile Republicii Cipru au explicat că aceste întârzieri sunt rezultatul obligaţiei de verificare a mărfurilor conform Regulamentului privind linia verde şi, dacă este cazul, de înlocuire a raportului de inspecţie fitosanitară cu un paşaport fitosanitar. Au fost date asigurări Comisiei că aceste verificări vor fi efectuate în viitor în maximum două sau trei zile lucrătoare. În plus, pe durata efectuării verificărilor, comercianţii sunt liberi să transporte cartofii în depozite frigorifice în zonele controlate de guvern, deşi cartofii rămân sub supravegherea autorităţilor vamale.

Comisia a primit, de asemenea, plângeri de la comercianţii ciprioţi turci, potrivit cărora autorităţile Republicii Cipru solicită uneori prezentarea unei facturi comerciale în plus faţă de documentele însoţitoare obligatorii. Autorităţile Republicii Cipru au informat Comisia că toţi agenţii vamali ai Republicii Cipru au primit o scrisoare în care sunt informaţi că „ având în vedere că prezentarea unei facturi nu este obligatorie pentru circulaţia mărfurilor, se confirmă faptul că … prezentarea unei facturi nu este cerută pentru mărfurile care trec linia de demarcaţie ". Această indicaţie a fost repetată cu ocazia cursurilor de pregătire periodică a agenţilor vamali ai Republicii Cipru.

La finele perioadei de raportare, un transport major de aproximativ 3800 de tone de cartofi (aproape un sfert din întreaga recoltă de primăvară din partea de nord a Ciprului şi reprezentând recolta a aproape 50 de producători locali de cartofi) urma să treacă linia verde şi, posibil, să fie expediată ulterior către alte state membre UE prin portul Limassol (situat în zonele controlate de guvern). Cu toate acestea, în urma unor presiuni exercitate din interiorul comunităţii cipriote turce asupra producătorilor şi comercianţilor ciprioţi turci, acest schimb comercial peste linia verde a fost, în cele din urmă, anulat.

Au fost semnalate alte exemple de bariere care ar putea limita comerţul peste linia de demarcaţie precum dificultăţi pentru ciprioţii turci de a stoca produsele lor pe rafturile magazinelor din zonele controlate de guvern şi de a face publicitate printr-o parte a presei din zonele controlate de guvern. Printre exemplele suplimentare semnalate Comisiei poate fi menţionată practica ocazională a autorităţilor SBA orientale de a solicita documente însoţitoare în cazul în care mărfurile sunt destinate aprovizionării tradiţionale a populaţiei cipriote turce din satul Pyla , situat în zona-tampon. În acest caz bine delimitat, prin derogare de la normele obişnuite, în conformitate cu articolul 4 alineatul (10) din regulament, nu este nevoie de nici un document însoţitor.

În plus, reprezentanţii comunităţii ciprioţilor turci au exprimat, de asemenea, îngrijorări în legătură cu plafonul scăzut aplicat în cazul cumpărăturilor efectuate de persoanele care traversează linia de demarcaţie. În prezent, articolul 6 alineatul (1) din RLV prevede că bunurile cumpărate în partea de nord a Ciprului care se află în bagajele personale ale persoanelor care trec linia de demarcaţie sunt scutite de taxa pe cifra de afaceri şi de accize, cu condiţia să nu aibă caracter comercial şi valoarea lor totală să nu depăşească 135 EUR de persoană.

Reprezentanţii Regatului Unit au informat Comisia că serviciile autorităţilor SBA orientale întâmpină dificultăţi practice în ceea ce priveşte examinarea şi manipularea mărfurilor care trebuie să fie însoţite de un certificat fitosanitar, datorită lipsei de instalaţii tehnice corespunzătoare. Republica Cipru a oferit posibilitatea utilizării instalaţiilor sale.

Se pare că există o contrabandă extinsă de mărfuri peste linia verde, în special la „punctele de trecere” ilegale folosite de rezidenţii locali şi agricultori (de exemplu satele Pyla şi Pergamos din zona-tampon), unde supravegherea este insuficientă. Potrivit unor observatori, volumul mărfurilor de contrabandă l-ar putea chiar depăşi pe cel al comerţului legal.

Problema contrabandei cu mărfuri subliniază nevoia pentru o supraveghere eficace a liniei de demarcaţie de către guvernul Republicii Cipru.

Este de remarcat în fine faptul că volumul global al comerţului peste linia verde rămâne redus. Acest lucru este cauzat, într-o măsură considerabilă, chiar de restricţiile cuprinse în Regulamentul privind linia verde. Acesta nu permite produselor ajunse în partea de nord a insulei din Turcia sau dintr-un alt stat membru UE să treacă în zonele controlate de guvern. Aşa cum a arătat Banca Mondială într-un studiu recent, acest lucru reduce în mod semnificativ beneficiile pentru producători, prestatori de servicii şi consumatori la nordul şi la sudul liniei verzi[17].

3.6. Trecerea temporară a mărfurilor

Ca în perioada de raportare precedentă, au fost întâmpinate dificultăţi în ceea ce priveşte trecerea temporară a mărfurilor. Această problemă apare în legătură cu patru categorii principale de mărfuri:

- Trecerea temporară a mărfurilor necesare pentru prestarea unui serviciu (exemplu: instrumentele muzicale ale unei formaţii cipriote turce de muzică rock, care susţine un concert în zonele controlate de guvern).

- Trecerea temporară a mărfurilor cipriote greceşti în zonele necontrolate de guvern (exemplu: o mobilă reparată şi recondiţionată în partea de nord a Ciprului; datorită cerinţelor referitoare la originea mărfurilor, Regulamentul privind linia verde nu permite reintrarea unor astfel de produse în zonele controlate de guvern).

- Trecerea temporară a mărfurilor cipriote turce în vederea expunerii la un târg în zonele controlate de guvern (de exemplu - participarea ciprioţilor turci la Târgul Comercial Internaţional din Cipru descreşte continuu, de la 53 de comercianţi ciprioţi turci în 2005, la 16 în 2006 şi la doar 3 în acest an.) În plus, nu este permisă trecerea mărfurilor în vederea distribuirii sub formă de eşantioane gratuite (deoarece nu există cumpărător).

- Trecerea temporară a echipamentelor tehnice ale ciprioţilor turci pentru a fi reparate în zonele controlate de guvern.

Forma actuală a Regulamentului liniei verzi nu permite astfel de tranzacţii. Republica Cipru aplică un sistem de derogări ad hoc. Pe această bază, se susţine că până acum toate solicitările ciprioţilor turci au fost satisfăcute şi, prin urmare, nu este nevoie de oficializarea procedurii. Cu toate acestea, sistemul ad hoc actual nu respectă regulamentul, nu este transparent şi prin urmare, poate acţiona ca o frână în calea comerţului. De lege ferenda , această chestiune va fi abordată într-o modificare preconizată a Regulamentului liniei verzi.

3.7. Facilitarea comerţului

În noiembrie 2006, Comitetul privind Taxa pe Valoarea Adăugată[18] a aprobat un sistem simplificat aplicabil comercianţilor ciprioţi turci stabiliţi în partea de nord a Ciprului care vând mărfuri direct consumatorilor finali din zonele controlate de guvern. Sistemul permite comercianţilor ciprioţi turci să declare TVA-ul pentru mărfurile vândute în zonele controlate de guvern, direct la linia de demarcaţie . Prin urmare, comerciantul cipriot turc nu trebuie să fie înregistrat în zonele controlate de guvern în ceea ce priveşte TVA-ul.

În februarie 2007, Comisia a organizat împreună cu CCCT un seminar de o zi urmărind sensibilizarea în special a comercianţilor ciprioţi turci privind anumite proceduri şi obligaţii legate de comerţul peste linia verde.

Au fost luate următoarele măsuri suplimentare în vederea facilitării comerţului cu anumite produse:

Cartofi

Ulterior acordării de către serviciul competent al Comisiei, la începutul anului 2006, a autorizaţiei pentru comerţul cu cartofi peste linia verde, mai multe camioane transportând cartofi (în total aproximativ 290 de tone) destinaţi (exclusiv) consumului în zonele controlate de guvern au trecut cu succes linia de demarcaţie fără a întâmpina obstacole deosebite[19].

Cartofii nu sunt supuşi taxelor vamale, dar fiecare camion trebuie să fie însoţit de un raport de inspecţie fitosanitară, eliberat de experţi fitosanitari independenţi în conformitate cu anexa III a Regulamentului (CE) nr. 1480/2004[20]. În vederea facilitării comerţului cu cartofi peste linia de demarcaţie, Comisia a asigurat prezenţa permanentă a acestor experţi în timpul sezonului principal de recoltă (mijlocul lunii aprilie – mijlocul lunii iunie). În alte perioade, disponibilitatea acestora a fost garantată într-un termen de câteva zile lucrătoare (până acum au putut fi satisfăcute 100% din cererile de prezenţă a unui expert fitosanitar provenite din partea ciprioţilor turci).

Comisia se află actualmente în proces de extindere a listei existente de experţi sanitari independenţi desemnaţi.

Fructe citrice

Până acum nu au avut loc schimburi comerciale cu fructe citrice.

Experţi independenţi numiţi de Comisie din mai multe state membre au efectuat din nou, în toamna anului 2006, o inspecţie anuală înaintea recoltei. Aceştia au confirmat rezultatele verificărilor precedente efectuate între 2003 şi 2005, potrivit cărora nu au fost detectate organisme dăunătoare în aceste inspecţii şi, prin urmare, se consideră că astfel de organisme nu sunt prezente în partea de nord a Ciprului. Comisia preconizează continuarea activităţilor de cercetare prin sondaj, ca o monitorizare colaterală, pe lângă inspecţii şi controale ale livezilor şi ale transporturilor de fructe citrice destinate comerţului peste linia verde.

Miere şi peşte

Astfel cum s-a menţionat anterior, la 4 mai 2007, Comisia a adoptat o decizie de ridicare a interdicțiilor privind circulația anumitor produse de origine animală în insula Cipru în conformitate cu Regulamentul (CE) nr. 866/2004 al Consiliului și de stabilire a condițiilor privind circulația peştelui proaspăt şi a mierii peste linia verde[21].

Comisia se află în curs de desemnare a experţilor independenţi din statele membre care, în conformitate cu anexele I şi II din Decizia Comisiei, trebuie să verifice respectarea normelor de igienă specifice pentru produsele de origine animală de către navele de pescuit ale ciprioţilor turci care aduc la ţărm peştele proaspăt, precum şi să ia 10 eşantioane de miere din circuitul de producţie în vederea analizării ulterioare în laboratoare UE specifice.

Lemn

În februarie 2007, un expert independent fitosanitar a emis pentru prima dată un raport de inspecţie fitosanitară privind trecerea unei case prefabricate din lemn. În conformitate cu articolul 4 alineatul (4) din Regulamentul (CE) nr. 866/2004 şi cu articolul 3 alineatul (1) din Regulamentul (CE) nr. 1480/2004 al Comisiei, care fac trimitere la Directiva nr. 2000/29/CE a Consiliului, o astfel de procedură a devenit necesară deoarece respectiva casă prefabricată a fost construită din lemn de conifere originar din Turcia.

3.8. Propuneri ale Republicii Cipru privind intensificarea comerţului peste linia verde

La sfârşitul lunii martie 2007, autorităţile Republicii Cipru au supus atenţiei Comisiei un set de măsuri care urmăresc intensificarea comerţului în cadrul Regulamentului liniei verzi. Majoritatea acestor măsuri au caracter unilateral şi intră în aria de competenţă a Republicii Cipru. Pachetul include şi propunerea de a deschide linia verde pentru comerţul cu peşte şi miere, precum şi cu lapte şi produse lactate. În timp ce decizia Comisiei privind peştele şi mierea a fost între timp adoptată[22], o decizie privind laptele şi produsele lactate va trebui să aştepte până când normele UE privind securitatea alimentară vor fi îndeplinite în partea de nord a Ciprului. A fost demarat în acest sens un sprijin acordat comunităţii cipriote turce.

În fine, Cipru a reînnoit propunerea sa de introducere a unei rate de 0% de TVA pentru mărfurile care trec din zonele controlate de guvern în cele din partea de nord a Ciprului. Aşa cum Comisia a declarat deja în raportul de anul trecut, o astfel de taxă zero ar fi justificată doar în cazul în care aceste livrări ar fi considerate drept exporturi. Acest lucru este valabil indiferent dacă aceste livrări sunt denumite exporturi. În cazul în care mărfurile care sunt destinate părţii de nord a Ciprului sunt considerate exporturi, atunci şi mărfurile care provin de acolo trebuie considerate importuri. Doar în aceste condiţii ar fi acceptabilă modificarea propusă.

În ansamblu, rămâne de văzut dacă setul de măsuri va stimula într-adevăr comerţul peste linia verde şi schimburile economice pe insulă, ceea ce ar fi o evoluţie pozitivă. Aceste măsuri nu pot fi totuşi considerate un substitut al propunerii Comisiei pentru un Regulament al Consiliului privind condiţiile speciale de comerţ cu zonele Republicii Cipru în care guvernul Republicii Cipru nu exercită un control efectiv (aşa-numitul Regulament privind Comerţul Direct), care se află încă pe masa Consiliului.

4. CONCLUZII

Regulamentul privind linia verde continuă să ofere un cadru juridic stabil pentru libera circulaţie a ciprioţilor şi a altor cetăţeni UE care trec zilnic linia verde la punctele de trecere.

Cu toate acestea, numărul încă ridicat de persoane care trec linia verde în mod ilegal constituie motiv de preocupare. Comisia este de părere că supravegherea efectuată de către Republica Cipru, în conformitate cu articolul 3 din Regulamentul privind linia verde, trebuie intensificată în mod substanţial. Republica Cipru manifestă reticenţă faţă de îndeplinirea pe deplin a obligaţiei sale de supraveghere, deoarece orice măsură care ar putea conferi liniei verzi aparenţa unei frontiere externe este inacceptabilă din punct de vedere politic.

În ceea ce priveşte mărfurile care trec linia verde cifrele comunicate indică o creştere importantă a valorii totale a mărfurilor, în comparaţie cu perioada de raportare precedentă. Conform rapoartelor furnizate de autorităţile Republicii Cipru, valoarea totală a mărfurilor care au trecut efectiv linia de demarcaţia aproape că s-a dublat, ajungând la aproximativ 3,3 MEUR. Cu toate acestea, nivelul global al comerţului peste linia verde rămâne încă mai degrabă redus. În cadrul perioadei de raportare actuală, au fost introduse foarte puţine produse noi, iar acestea nu au contribuit la o creştere semnificativă a valorii lunare a comerţului. Doar într-un singur caz, mărfurile care au trecut linia verde au constituit ulterior obiectul unei tranzacţii intracomunitare cu un alt stat membru. Volumul scăzut al comerţului este cauzat, de asemenea, de restricţiile din însuşi Regulamentul privind linia verde, care permite trecerea liniei de demarcaţie numai de către bunurile obţinute în întregime sau care au suferit ultima transformare sau prelucrare substanţială, justificată economic, în partea de nord a Ciprului

În ciuda unor dezvoltări pozitive privind circulaţia mărfurilor, mai multe cazuri semnalate confirmă persistenţa multor obstacole în calea dezvoltării suplimentare a comerţului peste linia verde. De exemplu, Republica Cipru nu acceptă certificatele de inspecţie tehnică periodică a camioanelor ciprioţilor turci şi nici permisele de conducere profesioniste eliberate de comunitatea cipriotă turcă pentru vehiculele grele de marfă. Legislaţia care era pendinte în Parlamentul Republicii Cipru în mandatul legislativ precedent şi care ar fi constituit un pas înainte înspre ameliorarea situaţiei actuale, nu a fost adoptată. În plus, barierele psihologice în calea comerţului sunt încă importante.

Grupuri de presiune de ambele părţi ale liniei verzi acţionează pentru a împiedica dezvoltarea comerţului peste această linie. Este în mod special regretabilă presiunea directă continuă asupra comercianţilor din cadrul comunităţii ciprioţilor turci.

De lege ferenda , trebuie abordată problema trecerii temporare a mărfurilor.

Comisia a luat diverse măsuri urmărind facilitarea comerţului peste linia verde, în special comerţul cu cartofi, fructe citrice, miere, peşte şi lemn.

Concluzia generală este că Regulamentul privind linia verde continuă să ofere o bază funcţională pentru a permite trecerea bunurilor şi oamenilor dinspre şi către zonele Republicii Cipru controlate de guvern, deşi fluxul de mărfuri rămâne relativ limitat. Comisia va continua să monitorizeze punerea în aplicare a regulamentului.

ANEXA TEHNICĂ

Annex I Overview table summarising the monthly reports of the Turkish Cypriot Chamber of Commerce according to Article 8 of Commission Regulation 1480/2004 (EUR)

June | € 128.561 |

July | € 219 943 |

August | € 278 582 |

September | € 276 110 |

October | € 352 016 |

November | € 469 415 |

December | € 350 421 |

January | € 342 652 |

February | € 274 562 |

March | € 285 252 |

April | € 234 456 |

Total | € 3 380 805 |

1 EUR=0.58 CYP

ANNEX III: Values of goods which crossed the Green Line and value of goods for which accompanying documents were issued by the Turkish Cypriot Chamber of Commerce

[pic]

Annex IV: Most traded goods

[pic]

Vegetables | 1 676 487 |

Wooden products/furniture | 723 257 |

Raw metal | 565 689 |

Aluminium/PVC products | 486 184 |

Building/articles of stone | 448 332 |

Other: | 906 151 |

Total: | 4 806 100 |

ANNEX V: Development of most traded goods

[pic]

ANNEX VI Illegal immigration for the period 01/05/2006 - 30/04/2007

MONTH /YEAR | ILLEGAL IMMIGRATION (total number) (1+3+5) | ILLEGAL IMMIGRATION / ASYLUM SEEKERS via the Green Line | ILLEGAL IMMIGRATION / ASYLUM SEEKERS directly to the government-controlled areas (not via the Green Line) | ILLEGAL IMMIGRATION via the British Sovereign Base Areas* (5) |

ILLEGAL IMMIGRANTS (1) | ASYLUM SEEKERS (2) | ILLEGAL IMMIGRANTS (3) | ASYLUM SEEKERS (4) |

Μay 2006 | 176 | 176 | 143 | 0 | 0 | 0 |

June 2006 | 218 | 189 | 139 | 1 | 0 | 28 |

July 2006 | 223 | 211 | 151 | 2 | 0 | 10 |

August 2006 | 255 | 251 | 183 | 1 | 1 | 3 |

September 2006 | 217 | 210 | 168 | 0 | 0 | 7 |

October 2006 | 236 | 226 | 178 | 8 | 0 | 2 |

November 2006 | 262 | 262 | 235 | 0 | 0 | 0 |

December 2006 | 219 | 219 | 188 | 0 | 0 | 0 |

February 2007 | 210 | 201 | 157 | 6 | 6 | 3 |

March 2007 | 504 | 502 | 465 | 2 | 2 | 0 |

April 2007 | 247 | 247 | 205 | 0 | 0 | 0 |

MONTH/ YEAR | PERSONS | VEHICLES |

06 / 2006 | 94965 | 153747 | 248712 | 33665 | 54996 | 88661 |

07 / 2006 | 96478 | 154126 | 250604 | 34219 | 53453 | 87672 |

08 / 2006 | 110284 | 139202 | 249486 | 36588 | 52104 | 88692 |

09 / 2006 | 60986 | 98676 | 159662 | 25427 | 49020 | 74447 |

10 / 2006 | 56755 | 100720 | 157475 | 26793 | 50477 | 77270 |

11 / 2006 | 49483 | 87754 | 137237 | 22220 | 46142 | 68362 |

12 / 2006 | 47694 | 85959 | 133653 | 17053 | 33652 | 50705 |

01 / 2007 | 43670 | 89064 | 132734 | 18465 | 38663 | 57128 |

02 / 2007 | 36729 | 89786 | 126515 | 16660 | 43796 | 60456 |

03 / 2007 | 46417 | 98177 | 144594 | 22434 | 53145 | 75579 |

04 / 2007 | 56417 | 84719 | 141136 | 27133 | 47191 | 74324 |

TOTAL | 788823 | 1348215 | 2137038 | 311923 | 579753 | 891676 |

Note: According to the authorities of the Republic of Cyprus no records are kept for the return of Greek Cypriots to the government-controlled |

areas and for the return of Turkish Cypriots to the northern part of Cyprus |

SOURCE of data: Republic of Cyprus, Operation Office, Police Headquarters, 01/06/2007 |

[1] JO L 161, 30.4.2004, p. 128. Regulament, astfel cum a fost modificat ultima dată prin Regulamentul (CE) nr. 1283/2005 al Comisiei (JO L 203, 4.8.2005, p. 8).

[2] Decizia nr. 2007/330/CE a Comisiei din 4 mai 2007 (JO L 123, 12.5.2007, p. 30).

[3] A se vedea anexa VII.

[4] Potrivit autorităţilor Republicii Cipru, nu se păstrează evidenţa revenirii ciprioţilor greci în zonele controlate de guvern şi a revenirii ciprioţilor turci în partea de nord a Ciprului. A se vedea anexa VII.

[5] Legea privind modificarea Codului Penal a fost publicată în Gazeta Oficială la 20 octombrie 2006.

Secţiunea 303A, în varianta modificată, prevede:

"(1) Persoana care, cu intenţia de a frauda, realizează tranzacţii cu proprietatea imobiliară care aparţine altcuiva, se face vinovat de crimă şi este pasibil de pedeapsa cu închisoarea pe o perioadă de şapte ani.

(2) În sensul prezentei secţiuni, se consideră că o persoană realizează tranzacţii cu proprietăţi imobiliare atunci când:

(a) [persoana respectivă] vinde, închiriază, ipotechează unei alte persoane sau grevează de orice fel de sarcină o proprietate imobiliară, sau pune la dispoziţia unei alte persoane uzul acesteia , sau

(b) face publicitate sau promovează prin alte mijloace vânzarea, închirierea, ipotecarea sau grevarea de orice fel de sarcină sau uzul proprietăţii imobiliare în favoarea unei alte persoane, sau

(c) încheie o înţelegere privind vânzarea, închirierea unei alte persoane sau ipotecarea sau grevarea de orice fel de sarcină în favoarea unei alte persoane sau o înţelegere privind uzul de către o altă persoană a proprietăţii imobiliare, sau

(d) acceptă proprietatea imobiliară care este obiectul tranzacţiei, astfel cum se precizează în prezenta subsecţiune.

(3) În sensul prezentei secţiuni, o persoană acţionează cu intenţia de a frauda atunci când, cu prilejul comiterii uneia dintre faptele prezentate în subsecţiunea (2), acea persoană ştie sau, în circumstanţele date ar fi trebuit să cunoască în mod rezonabil faptul că nu are consimţământul proprietarului intabulat al proprietăţii imobiliare sau al oricărei alte persoane care are autorizaţie legală să dea acest consimţământ.

[6] Datele poliţiei Republicii Cipru primite de către Comisie se referă la acei imigranţi ilegali care aveau în posesie documente (1513 persoane). În scopul prezentului raport, numărul acestora a fost raportat la cifra globală de 2844 imigranţi ilegali care au trecut ilegal linia de demarcaţie, potrivit poliţiei Republicii Cipru (a se vedea anexa VI).

[7] Conform poliţiei Republicii Cipru, aproximativ două treimi dintre aceştia deţineau o viză a Turciei, care este de asemenea valabilă pentru partea de nord a Ciprului, iar aproximativ o treime deţineau o viză a Turciei care era însoţită de o „viză” a „RTCN”.

[8] A se vedea anexa VI.

[9] Mărturiile şi prezumţiile sunt relevante în acele cazuri în care poliţia Cipru nu se află în posesia unor documente privind imigrantul ilegal.

[10] Pe parcursul perioadei de raportare, două elicoptere au efectuat în total 115 ore de zboruri de patrulare, inclusiv de patrulare a liniei verzi.

[11] Regulamentul (CE) nr. 1480/2004 al Comisiei din 10 august 2004 (JO L 272, 20.8.2004, p. 3).

[12] A se vedea anexele I şi II.

[13] A se vedea anexa III. În iulie 2007, două încărcături importante de cartofi destinaţi transportului prin portul Limassol către statele membre UE au fost anulate în ultimul moment, după ce au fost exercitate presiuni motivate politic asupra comercianţilor ciprioţi turci. A se vedea, de asemenea, punctul 3.5 de mai jos.

[14] A se vedea anexa IV.

[15] Toate camioanele cipriote turce cu o greutate maximă brută ce depăşeşte 3,5 tone.

[16] În cazul tuturor camioanelor cipriote turce cu o greutate maximă brută care e egală cu sau depăşeşte 7,5 tone.

[17] Studiu din 2006 intitulat „Sustainability and Sources of Economic Growth in the northern part of Cyprus”, finanţat în cadrul programului „Parteneriat pentru Viitor”, finanţat de UE şi gestionat de PNUD.

[18] Articolul 398 din Directiva nr. 2006/112/CE a Consiliului (fostul articol 29 alineatul (2) din Directiva nr. 77/388/CEE a Consiliului).

[19] A se vedea punctul 3.5 de mai sus cu privire la problemele întâmpinate în legătură cu comerţul cu cartofi nedestinat consumului în Republica Cipru.

[20] Regulamentul (CE) nr. 1480/2004 al Comisiei din 10 august 2004 (JO L 272, 20.8.2004, p. 3).

[21] Decizia nr. 2007/330/CE a Comisiei din 4 mai 2007 (JO L 123, 12.5.2007, p. 30).

[22] Secţiunea 3.7 mai sus.